CELEX: 32019D1615
Language: hr
Date: 2019-09-26 00:00:00
Title: Provedbena odluka Komisije (EU) 2019/1615 оd 26. rujna 2019. o utvrđivanju hitnih mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije (priopćeno pod brojem dokumenta C(2019) 6826)

30.9.2019   
               
               
                  HR
               
               
                  Službeni list Europske unije
               
               
                  L 250/91
               
            
         PROVEDBENA ODLUKA KOMISIJE (EU) 2019/1615
         оd 26. rujna 2019.
         o utvrđivanju hitnih mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije
         
            
               (priopćeno pod brojem dokumenta C(2019) 6826)
            
         
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 16. stavak 3. treću rečenicu,
         budući da:
         
                     (1)
                  
                  
                     Virus smeđe naboranosti ploda rajčice („navedeni organizam”) štetan je organizam koji trenutačno nije naveden u Prilogu I. ni Prilogu II. Direktivi 2000/29/EZ.
                  
               
                     (2)
                  
                  
                     Međutim, krajem 2018. Njemačka i Italija izvijestile su o izbijanju navedenog organizma na usjevima rajčice na svojem državnom području i o mjerama poduzetima za njegovu kontrolu. Analiza rizika od štetnih organizama koju je provela Italija pokazala je da bi navedeni organizam mogao imati vrlo štetne učinke na zdravlje bilja u Uniji, posebno u proizvodnji vrsta Solanum lycopersicum L. i Capsicum annuum.
                  
               
                     (3)
                  
                  
                     Države članice stoga bi trebale osigurati da se svaka osoba koja pod svojom kontrolom ima bilje koje bi moglo biti zaraženo navedenim organizmom obavijesti o njegovoj mogućoj prisutnosti i mjerama koje treba poduzeti.
                  
               
                     (4)
                  
                  
                     Nadalje, države članice trebale bi provoditi godišnje preglede radi utvrđivanja prisutnosti navedenog organizma na svojem državnom području kako bi osigurale proaktivniji pristup u borbi protiv udomaćivanja i širenja tog organizma.
                  
               
                     (5)
                  
                  
                     S obzirom na dokaze iz Njemačke i Italije i širenje navedenog organizma u sve većem broju trećih zemalja, osjetljivo navedeno bilje za sadnju, uključujući sjeme, trebalo bi pri unošenju u Uniju podlijegati posebnim mjerama te bi mu trebao biti priložen fitosanitarni certifikat.
                  
               
                     (6)
                  
                  
                     Tim bi se posebnim mjerama trebalo osigurati pravovremeno otkrivanje navedenog organizma na području Unije, određivanje zahtjeva za unošenje navedenog bilja za sadnju u Uniju, uključujući sjeme, te provođenje službenih provjera pri unošenju u Uniju navedenog bilja za sadnju uključujući sjeme.
                  
               
                     (7)
                  
                  
                     Te su mjere potrebne kako bi se osigurala pojačana zaštita područja Unije od ulaska, udomaćivanja i širenja navedenog organizma.
                  
               
                     (8)
                  
                  
                     Kako bi nadležna službena tijela i specijalizirani gospodarski subjekti imali dovoljno vremena za prilagodbu novim odredbama, ova bi se Odluka trebala primjenjivati od 1. studenoga 2019.
                  
               
                     (9)
                  
                  
                     Ova bi Odluka trebala biti privremena i primjenjivati se do 31. ožujka 2022. kako bi se do tog datuma omogućilo njezino preispitivanje.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        „navedeni organizam” znači virus smeđe naboranosti ploda rajčice (ToBRFV);
                     
                  
                        (b)
                     
                     
                        „navedeno bilje za sadnju” znači bilje za sadnju vrste Solanum lycopersicum L. i Capsicum annuum.
                     
                  
         
            Članak 2.
            Zabrana unošenja i premještanja unutar Unije
            Zabranjuje se unošenje navedenog organizma u Uniju i njegovo premještanje unutar Unije.
         
         
            Članak 3.
            Otkrivanje navedenog organizma ili sumnja na njegovu prisutnost
            Države članice osiguravaju da se svaka osoba koja pod svojom kontrolom ima bilje koje bi moglo biti zaraženo navedenim organizmom odmah obavijesti o prisutnosti ili sumnji na prisutnost navedenog organizma, o mogućim posljedicama i rizicima te o mjerama koje treba poduzeti kako bi se spriječilo udomaćivanje i širenje navedenog organizma.
         
         
            Članak 4.
            Pregledi radi utvrđivanja prisutnosti navedenog organizma na državnom području država članica i identifikacija
            
               1.   Države članice provode godišnje preglede kako bi utvrdile je li navedeni organizam prisutan na biljkama domaćinima na njihovu državnom području.
            
            
               2.   Te preglede provodi nadležno službeno tijelo ili se oni provode pod službenim nadzorom nadležnog službenog tijela. Ti pregledi uključuju laboratorijsko testiranje te se s obzirom na mogućnost otkrivanja navedenog organizma temelje na priznatim znanstvenim i tehničkim načelima.
            
            
               3.   Države članice do 31. siječnja svake godine obavješćuju Komisiju i druge države članice o rezultatima pregleda provedenih tijekom prethodne kalendarske godine.
            
         
         
            Članak 5.
            Premještanje navedenog bilja za sadnju unutar Unije
            Navedeno bilje za sadnju podrijetlom s područja Unije može se premještati unutar Unije samo ako mu je priložena biljna putovnica sastavljena i izdana u skladu s Direktivom Komisije 92/105/EEZ (2) i ako ispunjava jedan od sljedećih zahtjeva:
            
                        (a)
                     
                     
                        potječe s područja za koja je poznato da na njima nije prisutan navedeni organizam;
                     
                  
                        (b)
                     
                     
                        u slučaju bilja za sadnju, osim sjemena:
                        
                                    i.
                                 
                                 
                                    potječe s mjesta proizvodnje za koje je poznato da na njemu nije prisutan navedeni organizam, što je utvrđeno službenim inspekcijama koje su provedene u trenutku primjerenom za njegovo otkrivanje i
                                 
                              
                                    ii.
                                 
                                 
                                    potječe od sjemena koje je podrijetlom s područja na kojima nije prisutan navedeni organizam ili je službenim testiranjem na navedeni organizam primjenom odgovarajućih metoda na reprezentativnom uzorku utvrđeno da navedeni organizam nije prisutan;
                                 
                              
                  
                        (c)
                     
                     
                        u slučaju sjemena, provedeno je službeno uzorkovanje i testiranje na navedeni organizam primjenom odgovarajućih metoda na reprezentativnom uzorku te je utvrđeno da navedeni organizam nije prisutan.
                     
                  
         
            Članak 6.
            Zahtjevi u pogledu unošenja u Uniju navedenog bilja za sadnju
            Navedeno bilje za sadnju unosi se u Uniju samo ako mu je priložen fitosanitarni certifikat iz članka 13. stavka 1. točke ii. Direktive 2000/29/EZ i ako ispunjava jedan od sljedećih zahtjeva:
            
                        (a)
                     
                     
                        navedeno bilje za sadnju podrijetlom je iz treće zemlje za koju je nacionalna organizacija za zaštitu bilja u skladu s mjerodavnim međunarodnim normama za fitosanitarne mjere utvrdila da u njoj navedeni organizam nije prisutan; te se informacije navode u fitosanitarnom certifikatu u rubrici „Dopunska izjava”;
                     
                  
                        (b)
                     
                     
                        navedeno bilje za sadnju podrijetlom je s područja za koje je nacionalna organizacija za zaštitu bilja u skladu s mjerodavnim međunarodnim normama za fitosanitarne mjere utvrdila da na njemu navedeni organizam nije prisutan; naziv tog područja navodi se u fitosanitarnom certifikatu u rubrici „mjesto podrijetla”;
                     
                  
                        (c)
                     
                     
                        ako navedeno bilje za sadnju potječe iz trećih zemalja ili područja koja nisu navedena u točkama (a) i (b), mora ispunjavati sljedeće zahtjeve:
                        
                                    i.
                                 
                                 
                                    u slučaju navedenog bilja za sadnju, osim sjemena:
                                    
                                                —
                                             
                                             
                                                proizvedeno je na mjestu proizvodnje koje je registrirano i pod nadzorom nacionalne organizacije za zaštitu bilja u zemlji podrijetla i za koje je poznato da na njemu nije prisutan navedeni organizam, što je utvrđeno službenim inspekcijama koje su provedene u trenutku primjerenom za njegovo otkrivanje i
                                             
                                          
                                                —
                                             
                                             
                                                potječe od sjemena koje je podrijetlom s područja na kojima nije prisutan navedeni organizam ili je službenim testiranjem na navedeni organizam primjenom odgovarajućih metoda na reprezentativnom uzorku utvrđeno da navedeni organizam nije prisutan. Upućivanje na testiranje navodi se u fitosanitarnom certifikatu u rubrici „Dopunska izjava”.
                                             
                                          Informacije kojima se jamči sljedivost navedenog bilja za sadnju do njegova mjesta proizvodnje moraju biti dostupne;
                                 
                              
                                    ii.
                                 
                                 
                                    u slučaju sjemena, provedeno je službeno uzorkovanje i testiranje na navedeni organizam primjenom odgovarajućih metoda na reprezentativnom uzorku te je utvrđeno da navedeni organizam nije prisutan. Upućivanje na testiranje navodi se u fitosanitarnom certifikatu u rubrici „Dopunska izjava”.
                                 
                              
                  
         
            Članak 7.
            Službene provjere pri unošenju u Uniju
            Sve pošiljke navedenog bilja za sadnju unesene u Uniju podvrgavaju se službenim provjerama na mjestu ulaska u Uniju ili na mjestu odredišta kako je predviđeno Direktivom Komisije 2004/103/EZ (3).
         
         
            Članak 8.
            Datum početka primjene
            Ova Odluka primjenjuje se od 1. studenoga 2019.
         
         
            Članak 9.
            Datum prestanka primjene
            Ova Odluka primjenjuje se do 31. ožujka 2022.
         
         
            Članak 10.
            Adresati
            Ova je Odluka upućena državama članicama.
         
         
            Sastavljeno u Bruxellesu 26. rujna 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 169, 10.7.2000., str. 1.
         
         
            (2)  Direktiva Komisije 92/105/EEZ od 3. prosinca 1992. o utvrđivanju stupanja standardizacije biljnih putovnica koje se koriste pri premještanju navedenog bilja, biljnih proizvoda ili drugih predmeta unutar Zajednice i o utvrđivanju detaljnih postupaka u vezi s izdavanjem takvih biljnih putovnica te uvjeti i detaljni postupci njihove zamjene (SL L 4, 8.1.1993., str. 22.).
         
            (3)  Direktiva Komisije 2004/103/EZ od 7. listopada 2004. o provjerama identiteta i zdravstvenog stanja bilja, biljnih proizvoda ili drugih nadziranih predmeta navedenih u dijelu B Priloga V. Direktivi Vijeća 2000/29/EZ, koji se mogu obavljati na mjestu koje nije točka ulaza u Zajednicu ili na mjestu u blizini te o navođenju uvjeta koji se odnose na te preglede (SL L 313, 12.10.2004., str. 16.).